Diari Oficial de la Generalitat Valenciana


Sumari del DOGV 5266, del 25-05-2006 (2006/6109)

RESOLUCIÓ de 4 de maig del 2006, de la Direcció General de l'Esport de la Conselleria de Cultura, Educació i Esport, per la qual s'establix el calendari i procediment per als processos electorals de les federacions esportives de la Comunitat Valenciana de l'any 2006.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5266

Data del DOGV
:   25-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/6109


Data del document
:   04-05-2006

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * organització esportiva
    * eleccions
    * reglament intern
    * associació
    * esport

RESOLUCIÓ de 4 de maig del 2006, de la Direcció General de l'Esport de la Conselleria de Cultura, Educació i Esport, per la qual s'establix el calendari i procediment per als processos electorals de les federacions esportives de la Comunitat Valenciana de l'any 2006. [2006/X6109]  
La Llei 4/1993, de 20 de desembre, de l'Esport de la Comunitat Valenciana, conceptua les federacions esportives com a associacions privades sense ànim de lucre, amb personalitat jurídica i capacitat d'obrar, i els atribuïx per delegació funcions públiques de caràcter administratiu. També regula la seua estructura interna, establint com a òrgans mínims de representació i govern, l'assemblea general, el president i la junta directiva.  
Esta llei establix que l'elecció de l'assemblea general s'efectuarà per mitjà de sufragi lliure, igual, directe i secret, entre els components federats de tots els estaments de la seua modalitat esportiva, d'acord amb els percentatges que reglamentàriament s'establisquen, i l'elecció del president per mitjà de sufragi lliure, igual i secret, per i entre els membres de l'assemblea general.  
Així mateix, l'article 37 de la Llei 4/1993 establix, en el seu apartat 2 que .per a l'elecció dels seus òrgans, les federacions esportives realitzaran els seus processos electorals d'acord amb el seu propi reglament electoral, dins dels terminis i d'acord amb la normativa que a este efecte dispose l'administració esportiva autonòmica..   
D'altra banda, el Decret 60/1998, de 5 de maig, del Govern Valencià, pel qual es regulen les federacions esportives de la Comunitat Valenciana (DOGV núm. 3246 de 20.05.1998), desplega l'organització i el funcionament d'estes, indicant que l'assemblea general i el president seran triats amb caràcter ordinari cada quatre anys, coincidint amb la mitat dels períodes olímpics.  
L'experiència acumulada respecte dels problemes més habituals sorgits en la celebració de les anteriors eleccions, aconsella publicar la present resolució, la intenció principal de la qual és aclarir totes aquelles qüestions que puguen influir més directament a garantir els drets dels participants en este tipus de processos electorals.  
La present resolució introduïx novetats i aclariments exigits per la pràctica i l'experiència anterior, i aclarix algunes competències ja existents, amb una redacció que procura evitar dubtes en la seua interpretació; així la junta electoral federativa sempre ha sigut competent per a determinar la validesa de les mocions de censura i en esta resolució este aspecte ha sigut precisat amb millor tècnica.  
Per tot això, resolc:  
Establir el calendari i procediment per a la realització dels processos electorals de les federacions esportives de la Comunitat Valenciana de l'any 2006, que s'ajustarà a les normes següents:   
Norma 1. Objecte i terminis de convocatòria de les eleccions  
1.1. L'objecte de la present resolució és la regulació dels processos electorals en les federacions esportives de la Comunitat Valenciana per a l'elecció d'assemblea general i de president de l'any 2006.  
1.2. Les federacions esportives constituïdes i inscrites en el Registre d'Entitats Esportives de la Comunitat Valenciana hauran de procedir a la convocatòria d'eleccions de la seua assemblea general i del seu president en els termes previstos en els respectius reglaments electorals i de conformitat amb les normes i terminis establits en la present resolució.  
1.3. Les federacions esportives de la Comunitat Valenciana hauran de tindre finalitzats els seus processos electorals abans del 31 de desembre de 2006.  
Norma 2. Reglament electoral  
2.1. Les federacions esportives de la Comunitat Valenciana disposaran obligatòriament d'un reglament electoral, que s'acomodarà als seus estatuts i al que es disposa en esta resolució.  
2.2. Les actuals juntes directives de les federacions esportives de la Comunitat Valenciana elaboraran el corresponent reglament electoral, i el presentaran abans del 30 de maig de 2006 a la Secretaria Autonòmica d'Esport per al seu informe i aprovació. La Secretaria Autonòmica d'Esport emetrà informe sobre si el projecte presentat és conforme a la legalitat, en el termini màxim de quinze dies hàbils des de la presentació. En cas afirmatiu aprovarà el reglament i en cas contrari requerirà a la federació esportiva l'esmena dels defectes detectats en el termini màxim de deu dies hàbils.  
2.3. Els presidents de les federacions convocaran la seua respectiva assemblea general, que haurà de reunir-se amb caràcter extraordinari abans del dia 30 de juny de 2006 per a ratificar el reglament electoral, triar per sorteig la junta electoral federativa i procedir a la dissolució de l'assemblea general.   
2.4. Les federacions comunicaran a la Secretaria Autonòmica d'Esport la data de celebració de l'assemblea general extraordinària en el termini màxim de 48 hores des de la seua convocatòria.  
2.5. Després de la dissolució de l'assemblea general, la junta directiva es constituirà en comissió gestora.   
2.6. L'acta de l'assemblea haurà de remetre's a la Secretaria Autonòmica d'Esport en el termini dels tres dies següents a la celebració de l'assemblea.  
2.7. En el cas que l'assemblea general introduïsca modificacions en el reglament electoral, estes hauran de presentar-se novament davant de la Secretaria Autonòmica d'Esport, en el termini de tres dies, per a la seua aprovació, i delegar en la comissió gestora la facultat per a fer les adaptacions que se li indiquen per aquella.   
Norma 3. Contingut del reglament electoral  
3.1. El reglament electoral haurà de regular les qüestions següents:  
a) Requisits per a ser elector i elegible.  
b) Circumscripcions electorals.  
c) Requisits, terminis, presentació i proclamació de candidatures.  
d) Sistema de votacions.  
e) Composició, forma de constitució, funcionament i competències de les meses electorals.  
f) Composició, forma de constitució, funcionament i competències de la junta electoral federativa.  
g) Vot per correu.  
h) Calendari electoral.  
i) Cens electoral.  
j) Composició de l'assemblea i distribució dels seus membres per estaments, circumscripcions i modalitats si és el cas.  
k) Ubicació dels llocs d'exposició del cens, candidatures, meses electorals i junta electoral federativa.  
l) Règim de la presentació de recursos i reclamacions i procediment de resolució d'estos.  
3.2. Este contingut haurà de referir-se tant a les eleccions a l'assemblea general com a l'elecció de president.  
3.3 La regulació de les qüestions relatives als apartats h), i), j) i k) i qualssevol altres qüestions que siguen específiques de cada federació es presentaran en forma d'annexos al text del reglament electoral.  
Norma 4. Dates hàbils i inhàbils  
4.1. En el procés electoral, seran considerats inhàbils, a efectes del còmput de terminis del calendari i la presentació de recursos o reclamacions, els dissabtes, diumenges i festius, així com el mes d'agost.  
4.2. Els dies fixats per a l'elecció de membres de l'assemblea general i president de la federació hauran de ser, preferentment, dissabtes, diumenges o festius, i compatibles amb les competicions oficials de la federació.  
4.3. A l'efecte del calendari electoral, es computaran com a festius els recollits en el calendari laboral per a l'any 2006, aprovat pel Decret 146/2005, de 21 d'octubre, del Consell de la Generalitat (DOGV núm. 5.121 de 25.10.2005) i correcció d'errors del Decret 146/2005 (DOGV núm. 5.123 de 27.10.2005).  
Norma 5. La junta electoral federativa. Composició, funcionament i competències.  
5.1. La junta electoral federativa és l'òrgan independent encarregat d'impulsar el procés electoral i de vetlar pel seu correcte desenvolupament, garantint en última instància federativa l'ajust a dret del corresponent procés electoral. Estarà integrada per tres membres, triats per sorteig per l'assemblea general extraordinària, entre persones que hauran de complir els requisits següents:  
a) Figurar en el cens electoral en els estaments de persones físiques o ser membre d'un club o entitat que figure empadronat.  
b) Ser major de 18 anys.  
c) Tindre el títol de Batxillerat Superior o equivalent.  
d) Presentar la seua sol·licitud per a ser membre de la Junta Electoral davant la federació corresponent.  
e) No presentar-se com a candidat a membre de l'assemblea general.  
f) No ser membre de la comissió gestora  
Els membres de la junta electoral federativa, no podran ser membres de la junta directiva durant tot el període del seu mandat.  
5.2. Des de la data de l'entrada en vigor d'esta resolució i fins al dia anterior a la celebració de l'assemblea general extraordinària prevista en la norma 2.3 d'esta resolució, les persones que reunisquen els anteriors requisits podran presentar la sol·licitud per a ser membres de la junta electoral federativa.  
5.3. En l'acte del sorteig es designaran a més, com a suplents, i seguint l'orde cronològic de la seua extracció, tots aquells que hagen presentat la seua candidatura a la junta electoral federativa, per a supòsits de malaltia, defunció, renúncia o qualsevol altra causa excepcional.  
5.4. En cas que no s'hagueren presentat candidats que feren possible el compliment del que disposen els paràgrafs anteriors, estos podran ser directament designats per l'assemblea general entre persones que figuren en el cens electoral i estiguen domiciliades en la circumscripció electoral de la seu oficial de la federació autonòmica. Estes persones hauran de complir els requisits establits en la norma 5.1, a excepció de presentar la seua sol·licitud, que hauran de substituir per l'acceptació del càrrec com a membre de la junta electoral federativa.  
En el cas que els designats per l'assemblea general no accepten el càrrec, o havent-lo acceptat dimitisquen tots els titulars i suplents, caldrà ajustar-se al que disposa la norma 37d'esta resolució.  
5.5. La designació dels components de la junta electoral federativa podrà ser impugnada, en el termini de dos dies hàbils, des de la seua designació o nomenament, davant del Comité Valencià de Disciplina Esportiva. Transcorregut este termini, la composició de la junta electoral federativa tindrà caràcter ferm.  
5.6. La junta electoral federativa podrà estar assistida per un llicenciat en dret. Els membres de la junta electoral federativa triaran, entre ells, un president i un secretari.  
5.7. La composició de la junta electoral federativa es comunicarà a la Secretaria Autonòmica d'Esport en el termini dels tres dies següents a la seua elecció o designació, incloent-hi els titulars i els suplents.  
5.8. La junta electoral federativa vetlarà pel bon orde en el procés electoral i coneixerà i resoldrà les reclamacions i incidències que es produïsquen durant el procés electoral. Les seues funcions són:  
. Resoldre les reclamacions i recursos sobre el cens electoral.  
. Admetre, proclamar i publicar les candidatures presentades  
. Designar la mesa electoral.  
. Resoldre les impugnacions, reclamacions, peticions i recursos que se li presenten contra les decisions de la mesa electoral i contra les seues pròpies decisions.  
. Homologar paperetes de vot, sobres i documents anàlegs.  
. Vot per correu: anotació, certificació, etc.   
. Resoldre sobre les baixes i altes d'assembleistes durant el període del seu mandat.   
. Determinar la validesa de les mocions de censura que se susciten durant el seu mandat.  
. Qualsevol altra qüestió que afecte directament la celebració de les eleccions i els seus resultats.  
5.9. Les decisions de les juntes electorals federatives es prendran per majoria de vots i es publicaran en el tauler d'anuncis de la seu oficial de la federació i de les delegacions federatives, així com en les seccions d'esports de les direccions territorials de la Conselleria de Cultura, Educació i Esport.   
5.10. La junta electoral federativa està obligada a resoldre en tot cas, sense possibilitat d'al·legar ignorància o falta de coneixements tècnics. En tots els tràmits del procés electoral en què haja d'actuar la junta electoral federativa, s'alçarà la corresponent acta, que serà firmada com a mínim per el president i el secretari.  
5.11. La junta electoral federativa haurà de conservar tota la documentació relativa al procés electoral fins a la seua finalització total.  
5.12. L'exercici de funcions de la junta electoral federativa tindrà lloc en la seu de la federació esportiva respectiva. En el cas que la seu de la federació estiguera tancada, no disposara de mitjans materials necessaris per al funcionament normal de la junta o concorreguera una altra causa de caràcter excepcional, per acord unànime dels seus membres la junta electoral federativa podrà realitzar les seues funcions en uns altres locals.  
5.13. La duració de l'exercici de funcions de la junta electoral federativa serà de quatre anys, i actuarà com a tal en tots els processos electorals o mocions de censura que afecten el president de la federació o a les vacants dels membres de l'assemblea general que es produïsquen en la dita federació durant eixe període.  
5.14. La comissió gestora de la federació esportiva que es trobe en un procés electoral haurà de proporcionar a la junta electoral federativa els recursos humans i materials a l'abast de la federació, a fi d'aconseguir una difusió suficient del procés electoral, incloent-hi necessàriament un fax, plenament operatiu, per a la recepció i remissió de documentació electoral.  
5.15. Totes les juntes directives o comissions gestores han de col·laborar i remetre, amb la major diligència, la informació i documentació que els siga requerida per la junta electoral federativa corresponent.  
Norma 6. El Comité Valencià de Disciplina Esportiva   
6.1. El Comité Valencià de Disciplina Esportiva, d'acord amb l'article 83 de la Llei de l'Esport de la Comunitat Valenciana, té la competència per a conéixer i resoldre els recursos que s'interposen contra les decisions de les juntes electorals federatives, i les seues decisions esgoten la via administrativa.  
6.2. Els membres del Comité Valencià de Disciplina Esportiva no podran formar part de cap junta electoral federativa, ni ser assessors d'estes, ni ser candidats a membre de cap assemblea general.  
6.3. El termini per a presentar recursos electorals davant del Comité Valencià de Disciplina Esportiva serà el que es fixe en el calendari de cada reglament electoral.  
6.4. El Comité Valencià de Disciplina Esportiva té la seua seu a València, carrer Professor Beltrán Báguena 5, planta 3. Telèfon 38 3474207 i Fax: 71 0715698.  
Norma 7. Publicitat i difusió de les eleccions  
7.1. Les comissions gestores de les federacions esportives de la Comunitat Valenciana hauran de remetre a totes les entitats esportives que figuren en el cens electoral la convocatòria d'eleccions i el calendari electoral per a la seua exposició pública en la seu social de cada club o entitat federada, una vegada aprovat definitivament el reglament electoral.   
7.2. Les comissions gestores hauran de facilitar a cada candidat que ho sol·licite, i que haja sigut proclamat provisionalment com a tal per la junta electoral federativa, i per a la seua campanya electoral una còpia del cens electoral de la seua modalitat, estament i circumscripció corresponent, bé en llistats o bé en suport apte per al seu tractament informàtic, on s'incorporaran si és viable els domicilis dels empadronats. En cas d'impossibilitat, es facilitarà als candidats l'accés a esta informació.  
7.3. Tota la informació que faciliten les comissions gestores haurà de ser utilitzada exclusivament pels candidats per als fins electorals previstos en la present resolució.  
7.4. Sense perjuí del compliment de les obligacions formals i materials establides en esta resolució, aquelles federacions que disposen de pàgina web en Internet podran inserir en la pàgina els textos del cens electoral, calendari electoral i reglament electoral.  
7.5. La campanya electoral acaba a les zero hores del dia anterior a les votacions, per la qual cosa a partir d'este moment els candidats no podran fer cap tipus de campanya electoral.  
Eleccions a l'assemblea general  
Norma 8. Cens electoral  
8.1. El cens de les eleccions a l'assemblea general contindrà la relació de tots els qui tinguen la condició d'electors d'acord amb la norma 14 de la present resolució, i estarà integrat pels estaments següents:  
1. Entitats esportives: les entitats esportives que a la data de publicació de la present resolució en el Diari Oficial de la Generalitat Valenciana (DOGV) complisquen els dos requisits següents:  
a) Estar inscrita o anotada en el Registre d'Entitats Esportives de la Comunitat Valenciana, i  
b) Estar adscrita a la federació corresponent a través de la llicència o inscripció en vigor.  
2. Esportistes: tindre llicència en vigor a la data de la publicació d'esta resolució i ser major de 16 anys el dia de la convocatòria de les eleccions.  
3. Tècnics entrenadores: tindre la llicència en vigor a la data de la publicació d'esta resolució i ser major de 16 anys el dia de la convocatòria de les eleccions.  
4. Jutges-àrbitres: tindre la llicència en vigor a la data de la publicació d'esta resolució i ser major de 16 anys el dia de la convocatòria de les eleccions.  
5. Altres estaments: tindre la llicència o inscripció en vigor a la data de la publicació d'esta resolució i en el cas de ser persones físiques, ser major de 16 anys el dia de la convocatòria de les eleccions.  
8.2. S'inclouran en el cens d'entitats esportives, aquelles que estant adscrites a una federació hagen sol·licitat la seua inscripció o anotació en el Registre d'Entitats Esportives de la Comunitat Valenciana amb anterioritat a la publicació de la resolució en el DOGV i estiguen pendents de resolució, sempre que no s'haja produït una paralització de l'expedient per causes imputables als interessats.  
Norma 9. Confecció, exposició i reclamacions al cens electoral  
9.1. Per a la confecció del cens electoral, es prendrà en consideració els censos, fitxers, dades estadístiques, registres de sancions i la resta de documentació.  
9.2. Cada federació confeccionarà el seu cens electoral i el separarà per circumscripcions electorals, on hauran de figurar per separat els diferents estaments federatius.  
9.3. En els censos d'estaments de persones físiques, hi haurà de figurar necessàriament el nom i cognoms de l'elector, el document nacional d'identitat o NIE i/o el número de llicència federativa.  
9.4. En el cens de l'estament d'entitats esportives i al costat del nom de cada entitat, hi haurà de figurar el nom i cognoms de la persona que podrà exercir el dret a vot.   
9.5. En cas que la persona el nom de la qual apareix al costat de l'entitat no siga el president de l'entitat, o este decidisca que siga una altra persona qui exercisca el dret a vot el dia de les votacions, s'haurà d'acreditar, durant el període de presentació de reclamacions al cens electoral, davant de la junta electoral federativa, la personalitat del president, o si és el cas, la designació pel president de l'entitat de la persona que exercirà el dret a vot, d'acord amb el que disposa la norma 14 d'esta resolució. En este últim supòsit, s'haurà d'adjuntar el certificat el model del qual figura com a annex I a la present resolució.  
9.6. Una vegada resoltes les reclamacions al cens electoral i aprovat definitivament el cens, no es podrà designar una altra persona que exercisca el dret de vot en nom d'una entitat esportiva.  
9.7. S'entendrà per nom de l'entitat, la denominació oficial recollida en el Registre d'Entitats Esportives de la Comunitat Valenciana.  
9.8. Els censos s'exposaran, a més de en els llocs que fixe el reglament electoral de cada federació, en les seccions d'esports de les direccions territorials de la Conselleria de Cultura, Educació, i Esport, síties en:  
. Alacant: Centre de l'Esport, C/ Jaime Segarra, 6  
. Castelló: Avinguda del Mar, 23  
. València: Carrer Avellanes, 14   
9.9. Les reclamacions sobre el cens electoral hauran de presentar-se necessàriament per escrit i firmades amb firma, nom i cognoms i número de DNI, durant els dies previstos en el calendari electoral, en la seu oficial de cada federació autonòmica, en les seues delegacions o en qualssevol altres llocs que fixe el reglament electoral respectiu, bé personalment, per correu, fax o qualsevol altre mitjà que permeta a l'òrgan dicisori tindre constància de la reclamació dins dels terminis fixats en el calendari electoral.  
9.10. Les reclamacions que s'hagen presentat per qualsevol mitjà dels previstos en la norma 9.9, només s'admetran si es reben dins del termini establit en el calendari electoral per a la presentació de reclamacions.  
9.11. En el mateix acte d'interposició de les reclamacions o recursos pertinents, els interessats hauran d'aportar les proves i al·legacions que consideren convenients perquè la junta electoral federativa corresponent o, si és el cas, el Comité Valencià de Disciplina Esportiva, puguen resoldre dins dels terminis previstos en el calendari electoral.  
Norma 10. Circumscripcions electorals i nombre de membres de l'assemblea.  
10.1. Serà circumscripció electoral cada una de les províncies de la Comunitat Valenciana, sempre que hi haja a la província implantació de la modalitat esportiva corresponent.  
10.2. El nombre total de representants de l'assemblea no podrà ser superior al fixat en els estatuts i s'establirà en el reglament electoral.  
10.3. No obstant l'anterior, en les federacions esportives en què hi haja menys de vint entitats esportives en tota la Comunitat Valenciana, cada una d'estes tindrà dret a tindre un representant en l'assemblea general. En este cas el nombre total de membres de l'assemblea es determinarà d'acord amb els percentatges per estaments, que estatutàriament estiguen establits, prenent com a referència de partida el nombre d'entitats membres de l'assemblea general.  
Norma 11. Distribució de l'assemblea  
11.1. La distribució del nombre total de membres de l'assemblea per estaments i circumscripcions serà la que resulte d'aplicar els percentatges estatutàriament establits al nombre de membres que efectivament estiguen empadronats en cada estament i circumscripció electoral.  
11.2. En les federacions en què hi haja reconeguda més d'una modalitat esportiva, la distribució es realitzarà amb criteris de proporcionalitat d'acord amb el nombre de llicències i inscripcions federatives, tenint en compte que totes les modalitats han de tindre representació en l'assemblea .  
11.3. El que disposa la norma 11.2 no s'aplicarà en aquelles federacions esportives que legal o estatutàriament tinguen disposat un percentatge determinat per a la seua modalitat principal.  
11.4. Així mateix, tampoc s'aplicarà en les Federacions d'Esports Adaptats i d'Esports per a persones amb discapacitat psíquica, per la seua especial idiosincràsia esportiva.  
Norma 12. Calendari electoral d'eleccions a l'assemblea general  
El calendari electoral s'ajustarà als següents terminis mínims:  
Eleccions a l'assemblea general  
Dia 0. Convocatòria d'eleccions i publicació del reglament electoral, cens, calendari i la resta d'annexos.   
Dia 1. Constitució de les juntes electorals federatives.  
Dies 2 a 11. Termini d'exposició del reglament electoral, cens electoral i la resta d'annexos, així com de presentació de reclamacions al cens electoral davant de la junta electoral federativa.  
Dies 12. Resolució de reclamacions al cens electoral per la junta electoral federativa.  
Dies 13 i 14. Presentació de possibles recursos davant del Comité Valencià de Disciplina Esportiva.  
Dies 15,16 i 17. Resolució de recursos pel Comité Valencià de Disciplina Esportiva.  
Dies 18 a 21. Termini de presentació de candidatures per als diferents estaments de l'assemblea general. Sorteig públic d'elecció de membres de les meses electorals i notificació als interessats.  
Dia 22. Publicació de les candidatures presentades en els llocs previstos en el reglament electoral.  
Des d'este dia fins al quint dia anterior al dia de la votació, termini per a sol·licitar la documentació relativa al vot per correu.  
Dies 23 i 24. Presentació de reclamacions a les candidatures presentades davant de la junta electoral federativa.  
Dia 25. Resolució de les reclamacions i proclamació de candidats per la junta electoral federativa.  
Dies 26 i 27. Presentació de possibles recursos davant del Comité Valencià de Disciplina Esportiva.  
Dia 28 a 30. Resolució de recursos pel Comité Valencià de Disciplina Esportiva.  
Dia 31. Finalització del termini per a la sol·licitud de la documentació relativa al vot per correu; homologació de paperetes i sobres, i comunicació de les persones designades com a interventors.  
Dia 36. Constitució de la mesa electoral i celebració de les votacions. Haurà de ser, preferentment, dissabte de vesprada, diumenge o festiu, el dia fixat per a les votacions, i compatible amb l'activitat esportiva de la federació.  
Dia 37 o l'endemà de la celebració d'eleccions. Publicació provisional dels resultats electorals.  
Dies 38 i 39 o els dos dies següents a la finalització del termini anterior. Termini de presentació de possibles reclamacions davant de la junta electoral federativa.  
Dia 40 o l'endemà de la finalització del termini anterior. Resolució de reclamacions per la junta electoral federativa.  
Dies 41 i 42 o els dos dies següents a la finalització del termini anterior. Presentació de possibles recursos davant del Comité Valencià de Disciplina Esportiva.  
Dia 43 a 45. Resolució de recursos pel Comité Valencià de Disciplina Esportiva.  
Dia 46. Proclamació definitiva dels candidats electes i publicació de la composició definitiva de l'assemblea en els llocs previstos en el reglament electoral  
Norma 13. Presentació i proclamació de candidatures  
13.1. En els estaments de persones físiques, la presentació de la corresponent candidatura es realitzarà per mitjà d'escrit firmat pel mateix candidat dirigit a la junta electoral federativa, i s'entregarà o remetrà dins del termini previst a este efecte en el reglament electoral, en la seu oficial de la federació autonòmica, en les seues delegacions o en qualsevol dels llocs que fixe el reglament electoral.  
En este escrit es farà constar la condició d'elegible per un estament i una circumscripció determinats, i caldrà adjuntar-hi fotocòpia del document nacional d'identitat.  
13.2. En l'estament d'entitats esportives, la presentació de la corresponent candidatura haurà de realitzar-se per mitjà de certificat, segons el model que figura com a annex II, expedit pel secretari amb el vistiplau del president i el segell del club, en el qual hauran de figurar, a més del nom del club candidat, el nom de la persona membre del club i major d'edat que exercirà la representació del club en l'assemblea general, en cas de ser triat.  
13.3. La presentació de la candidatura podrà realitzar-se personalment, per correu, fax o per qualsevol altre mitjà que permeta tindre constància de la recepció del document de què es tracte dins dels terminis previstos en el calendari electoral. Les candidatures remeses per qualsevol mitjà dels mencionats, només seran admeses si es reben dins del termini establit per a la presentació de candidatures.  
13.4. La junta electoral federativa podrà efectuar les comprovacions que considere oportunes per a verificar el compliment dels requisits exigits i procedirà a la publicació de les llistes provisionals de candidats elegibles en els terminis previstos en el calendari electoral i en els llocs previstos a este efecte en el reglament electoral.  
13.5. Contra les llistes provisionals de candidats elegibles podran presentar-se reclamacions per escrit, dirigides a la junta electoral federativa, que es presentaran en els llocs que fixe el reglament electoral, personalment o a través dels mitjans previstos en la norma 13.3.  
13.6. Les candidatures i en general les reclamacions en matèria electoral, presentades per qualsevol dels mitjans previstos en esta resolució, només seran vàlides si es reben dins del termini establit en el calendari electoral per a la presentació d'estas.  
Norma 14. Requisits per a ser elector  
14.1. En els estaments de persones físiques (esportistes, tècnics entrenadors i jutges àrbitre), l'exercici del dret a vot és personal i indelegable, per la qual cosa només podran ser electors les persones majors de 16 anys el dia de la convocatòria d'eleccions, que figuren en el cens electoral de l'estament corresponent.  
14.2. Les persones físiques que figuren empadronades en diversos estaments podran exercir el dret a vot en cada un d'estos.  
14.3. En l'estament d'entitats esportives, l'exercici del dret a vot correspon a l'entitat com a persona jurídica, que l'exercirà a través del seu president o persona designada a este efecte, que haurà de ser membre del club i major d'edat. En tot cas, el nom i cognoms han de figurar específicament en el cens electoral junt amb el nom de l'entitat.  
14.4. Si la persona que exercirà el dret a vot no coincidix amb la que figura en el cens electoral, l'entitat haurà de presentar, dins del termini de presentació de reclamacions al cens que establisca el reglament electoral, la documentació que siga procedent per a tramitar la corresponent rectificació i/o el certificat expedit pel secretari de l'entitat amb el vistiplau del president i el segell del club, el model del qual figura com a l'annex I d'esta resolució.  
14.5. Cada entitat només podrà presentar un certificat de designació amb constatació expressa del nom de la persona que podrà exercir el dret a vot del club, segons el model que figura com a annex I a esta resolució. En cas de presentar-se'n més d'una, serà vàlida la primera que s'haja presentat davant de la junta electoral federativa.  
Norma 15. Requisits per a ser elegible  
15.1. En els estaments de persones físiques, podran ser candidats a membres de l'assemblea general les persones que complisquen els requisits següents:  
a) Ser major d'edat el dia de la convocatòria d'eleccions.  
b) Estar en ple ús dels drets civils.  
c) No haver sigut inhabilitat per a l'exercici de càrrec públic per sentència judicial ferma, o per a càrrec esportiu per resolució ferma dictada per un òrgan disciplinari en l'exercici de les seues competències.  
d) Posseir llicència federativa en vigor, i figurar en el cens electoral de l'estament corresponent.  
15.2. En l'estament d'entitats esportives, podran ser candidats a membres de l'assemblea general, les entitats esportives degudament legalitzades i adscrites a la federació que presenten la seua candidatura davant de la junta electoral federativa en els terminis i forma establits en la present resolució i segons el model establit en l'annex II.  
15.3. Les persones físiques designades per les entitats esportives perquè puguen exercir la seua representació en l'assemblea general hauran de ser membres del club, i reunir també els requisits establits en els apartats a), b) i c) de la norma 15.1, així com qualsevol altre establit estatutàriament.  
15.4 Els requisits exigits per a ser membres de l'assemblea general hauran de complir-se durant tot el mandat de l'assemblea general. En cas d'incomplir algun dels requisits exigits en la norma 15.1 i 15.3 durant este període, haurà de ser requerit formalment per la federació perquè esmene el defecte.   
En cas de no fer-ho perdrà la condició d'assembleista, prèvia resolució de la junta electoral federativa, que serà recurrible davant del Comité Valencià de Disciplina Esportiva si és el cas.  
15.5. En cas que algun candidat reunisca els requisits per a presentar-se com a tal per diferents estaments, només podrà presentar la seua candidatura per un dels estaments.  
Norma 16. Interventors  
16.1. Els candidats podran designar interventors en les meses electorals, havent de sol·licitar-ho per escrit a la junta electoral federativa des del dia de presentació de la candidatura fins al quint dia anterior al de la votació.  
La condició de candidat serà incompatible amb el càrrec d'interventor.  
16.2. La junta electoral federativa acreditarà, per mitjà de document corresponent, la condició d'interventor després de la comprovació d'estar inscrit com a elector en la circumscripció corresponent.  
16.3. Podran estar presents en la seu i delegacions federatives corresponents durant els dies del termini reglamentari per a la sol·licitud personal del vot per correu i podran firmar l'acta diària de sol·licituds.  
16.4. Podran assistir a la mesa electoral, participar en les deliberacions amb veu però sense vot i examinar les llistes del cens electoral per a comprovar el dret a vot de l'elector i la seua identitat, i concloses les votacions, firmaran l'acta de la sessió.  
16.5. La mesa electoral i, en el cas previst en l'apartat 3 d'esta norma, el delegat federatiu corresponent comprovaran la identitat dels interventors amb l'acreditació emesa per la junta electoral federativa.  
Norma 17. Composició de les meses electorals  
17.1. En cada circumscripció electoral es constituirà una mesa electoral per a l'elecció dels membres de l'assemblea dels diferents estaments, que estarà ubicada en els llocs que s'indique en el respectiu reglament electoral de cada federació.  
17.2. La junta electoral federativa designarà la composició de les diferents meses electorals, en les quals hauran d'estar representats els diferents estaments, i en tot cas un mínim de tres membres.  
17.3. La designació es realitzarà per mitjà de sorteig públic entre els que figuren en el cens electoral, o siguen membres d'un club o entitat que figure censat, siguen majors de 18 anys i tinguen el títol de graduat escolar o equivalent i no tinguen la condició de candidats. La designació haurà de notificar-se als interessats amb almenys sis dies d'antelació a la data de celebració de les votacions.  
17.4. En el mateix sorteig hauran de designar-se cinc suplents per cada un dels components de la mesa.  
17.5. El membre de major edat dels triats per sorteig serà designat com a president de la mesa electoral i, el més jove, com a secretari, sent els altres vocals. En cas d'impossibilitat d'assistència, han de comunicar-ho a la federació amb almenys 48 hores d'antelació a l'inici de les votacions.  
17.6. No podran ser membres de les meses electorals,ni els candidats, ni els membres de les juntes electorals federatives.  
Norma 18. Competències de les meses electorals  
18.1. Són competències de la mesa electoral:  
a) Comprovar la identitat dels votants.  
b) Recollir la papereta de vot i depositar-la en l'urna.  
c) Procedir al recompte de vots.  
d) Alçar l'acta de la sessió, on constaran els vots emesos, els resultats i les incidències i reclamacions, si n'hi ha, fent constar el nombre de vots obtinguts per cada candidat.  
18.2. L'acta de la sessió serà subscrita per tots els membres de la mesa electoral, així com pels interventors, si n'hi ha, i es remetrà posteriorment a la junta electoral federativa.  
Norma 19. Constitució de les meses electorals  
19.1. Les meses es constituiran amb almenys una hora d'antelació al començament de les votacions i el president estendrà l'acta de constitució de la mesa firmada per ell mateix, el secretari, els vocals i els interventors, si n'hi ha. L'acta ha d'indicar necessàriament amb quines persones queda constituïda en concepte de membres d'esta.  
19.2. En cas de no poder constituir-se la mesa per la falta d'algun membre, es constituirà amb l'elector o electors que es troben presents i accepten esta comesa.  
19.3. Estesa l'acta de constitució de la mesa, s'iniciarà la votació a l'hora fixada per al seu inici, i continuarà sense interrupcions fins a l'hora de finalització fixada en el calendari electoral, llevat que abans d'eixa hora haja votat tot el cens en la seua integritat. La mesa haurà de disposar en tot moment d'almenys la presència de dos dels seus membres i romandrà oberta durant el temps fixat en el calendari electoral, que en cap cas no podrà ser inferior a quatre hores.  
19.4. En cas que hi haja vots per correu, la junta electoral federativa ho comunicarà a la mesa electoral, que rebrà l'acta d'esta, amb els vots emesos i rebuts per correu, segons la norma 26.6, perquè la mesa anote en el cens aquells electors que hagen exercit o sol·licitat esta modalitat de vot, que no podran exercir el seu vot personalment el dia de les eleccions.  
Norma 20. Funcionament de les meses electorals: votacions  
20.1. La comissió gestora de les federacions posarà a disposició de les meses electorals les urnes necessàries per a dur a terme amb la màxima transparència el depòsit de les paperetes de vot el dia de les votacions. Les urnes hauran de ser de material compacte, cartó, vidre o un altre material resistent, preferentment transparent, i hauran d'estar en el moment de les votacions tancades i precintades.  
20.2. En cada circumscripció electoral haurà d'existir una urna diferent per a cada un dels estaments elegibles i, si és el cas, modalitat esportiva.   
20.3. Arribada l'hora oficial d'inici de les votacions, el president ho anunciarà amb les paraules .Comença la votació. i se seguirà el procediment següent:  
ts per mitjà del DNI, passaport o permís de conduir en què aparega la fotografia de l'elector i s'assegurarà que no hagen emés el vot per correu.   
2) L'elector dirà el seu nom i cognoms al president. El vocal o vocals comprovaran per l'examen del cens electoral el dret a votar de l'elector, així com la seua identitat, que es justificarà d'acord amb el que preveu el paràgraf anterior.  
3) A continuació, l'elector entregarà per la seua pròpia mà al president el sobre de votació tancat, el qual, sense ocultar-lo a la vista del públic, dirà en veu alta el nom de l'elector i depositarà en l'urna el sobre corresponent.  
4) Els vocals i, si és el cas, els interventors que ho desitgen hauran d'anotar cada un en una llista numerada, el nom i cognoms dels votants, per l'orde en què emeten el seu vot.  
5) Arribada l'hora de finalització de la votació, el president comunicarà en veu alta que es va a concloure la votació.  
6) Acabada la votació personal, el secretari procedirà a l'obertura dels sobres de vot per correu i el president els introduirà en l'urna.  
7) El president procedirà a introduir en l'urna els sobres que continguen les paperetes de vot remeses per correu; la mesa verificarà que l'elector es troba inscrit en el cens, així com la resta de requisits.   
8) A continuació, votaran els membres de la mesa electoral.  
9) Acabada la votació, els vocals, i si és el cas els interventors firmaran les llistes numerades de votants, al marge de tots els fulls, i immediatament davall de l'últim nom inscrit.  
Norma 21. Escrutini en les meses electorals  
Acabada la votació, començarà tot seguit l'escrutini, amb subjecció al procediment següent:  
1. L'escrutini és públic i no se suspendrà excepte causes de força major. El president de la mesa ordenarà l'expulsió del local de les persones que pertorben o entorpisquen el desenvolupament de les votacions.  
2. L'escrutini es realitzarà extraient el president un a un els sobres de l'urna corresponent i llegint en veu alta el nom dels candidats votats. El president posarà de manifest cada papereta una vegada llegida als vocals.  
3. És nul el vot emés en sobre o papereta diferent del model oficial o homologat d'acord amb la norma 22.4, així com l'emés en papereta trencada o esmenada, sense sobre o en sobre que continga més d'una papereta de diferents candidatures. També serà nul el vot emés en papereta on es detallen més candidats que els corresponents a la modalitat, circumscripció i estament de què es tracte.  
4. Si el sobre conté més d'una papereta amb els mateixos candidats, es computarà com un sol vot vàlid.  
5. Es considera en blanc, però vàlid, el sobre que no continga papereta o si no conté indicació a favor de cap dels candidats.  
6. A continuació, el president preguntarà si hi ha alguna protesta respecte a l'escrutini, i no havent-hi cap o després de resoldre les que hi haja, anunciarà el resultat de l'escrutini, i especificarà en l'acta corresponent el nombre d'electors empadronats, nombre de votants, nombre de vots nuls, nombre de vots en blanc i nombre de vots obtinguts per cada un dels candidats presentats.   
7. Així mateix, es consignaran sumàriament les reclamacions i protestes formulades, si és el cas, pels candidats o interventors i pels electors sobre les votacions i l'escrutini, així com les resolucions motivades de la mesa sobre estes i sobre qualsevol altre incident produït.  
8. Les paperetes extretes de les urnes es destruiran en presència dels concurrents, a excepció d'aquelles a què s'haja negat validesa o que hagen sigut objecte d'alguna reclamació, les quals s'uniran a l'acta i s'arxivaran amb esta, una vegada rubricades pels membres de la mesa.  
9. Concloses les operacions anteriors, el president, el secretari i el vocal i, si és el cas, els interventors, firmaran l'acta de la sessió.  
10. Tots els candidats i interventors tindran dret a obtindre una còpia de l'acta.  
Norma 22. Documentació electoral  
22.1. La comissió gestora de cada federació posarà a disposició de les meses electorals i la junta electoral federativa els mitjans personals i materials necessaris per a l'exercici de les seues funcions.  
22.2. En les eleccions a membres de l'assemblea general, s'utilitzaran paperetes i sobres de votació d'acord amb el model oficial que s'adjunta com a annex III en esta resolució, o si és el cas, les que homologue la junta electoral federativa.   
22.3. Les paperetes destinades a l'elecció de membres de l'assemblea general hauran de contindre el nom de la federació i l'estament corresponent, així com els espais suficients que permeten l'elector votar, com a màxim, tants candidats del seu respectiu estament com corresponguen triar a la seua circumscripció electoral i, si és el cas, modalitat esportiva.  
22.4. Els candidats que concórreguen a les eleccions podran confeccionar-se les paperetes i els sobres de votació, que hauran d'ajustar-se al model oficial, i sol·licitar la seua homologació davant de la junta electoral federativa corresponent fins al tercer dia anterior al de la votació.  
22.5. Si s'hagueren interposat recursos contra la proclamació de candidats, la confecció de paperetes en eixa circumscripció i estament es posposarà fins a la resolució dels recursos.  
Norma 23. Sistema de votacions per a l'elecció de l'assemblea general  
23.1. En les eleccions a tots els estaments el vot ha de ser lliure, igual, directe i secret.  
23.2. Cada elector podrà votar, com a màxim, tants candidats del seu respectiu estament com corresponga triar a la seua circumscripció electoral i, si és el cas, modalitat esportiva.  
23.3. Seran triats membres de l'assemblea els candidats que obtinguen major quantitat de vots fins a cobrir el nombre total de representants elegibles.  
23.4. Quan el nombre de candidats presentats per un estament determinat siga igual o inferior al nombre de membres que corresponen pel mencionat estament i circumscripció electoral, no se celebraran les eleccions en el mencionat estament, i els candidats ja proclamats es consideraran com a membres de l'assemblea.  
Norma 24. Empats en les votacions  
En cas d'empat a vots entre dos o més candidats a membres de l'assemblea, la junta electoral federativa resoldrà entre ells per orde preferent d'antiguitat en la federació. A este efecte, l'antiguitat es computarà de la forma següent:  
a) En els estaments de persones físiques caldrà ajustar-se al còmput total del temps de possessió de la llicència federativa en l'estament corresponent.  
b) En el cas d'entitats esportives, al còmput total de temps d'adscripció de l'entitat a la federació corresponent.  
Norma 25. Vacants en l'assemblea general   
25.1. Els candidats que no hagen sigut triats membres de l'assemblea seran considerats suplents per orde de nombre de vots, per a cobrir eventuals baixes en el seu estament, circumscripció i, si és el cas, modalitat esportiva respectiva. La junta electoral federativa elaborarà la relació de suplents, que s'ordenarà segons el nombre de vots obtinguts per cada un d'ells.   
25.2. En l'estament d'entitats esportives, quan la persona física que va resultar designada com a representant de l'entitat triada, mora, renuncie o deixe de complir els requisits de la norma 15.3, la dita entitat podrà designar una altra persona que el represente en l'assemblea general pel temps que reste de mandat en l'assemblea.   
25.3. Només quan l'entitat esportiva deixe de complir els requisits de la norma 8 de la present resolució, podrà considerar-se que ha causat baixa en el seu estament i, per tant, ser substituïda per l'entitat que figure com a suplent immediata. A este efecte la federació requerirà a l'entitat per a que esmene els requisits incomplits en el termini de deu dies. Transcorregut el qual i en cas de no esmena ho comunicarà a la junta electoral federativa perquè adopte la resolució corresponent.  
25.4. La cobertura de vacants en l'assemblea general serà comunicada a la Secretaria Autonòmica d'Esport, en el termini d'un mes des de la cobertura per resolució de la junta electoral federativa, explicant els motius de les substitucions.  
Norma 26. Vot per correu  
26.1. Aquells electors que prevegen que en la data de la votació no podran exercir el seu dret de vot personalment, podran sol·licitar fer-ho per correu.  
26.2. La sol·licitud del vot per correu implica la impossibilitat de poder votar personalment el dia de les votacions en la mesa electoral corresponent.  
26.3. Per a poder exercir la modalitat de vot per correu, l'elector haurà de sol·licitar a la junta electoral federativa, dins del termini previst a este efecte en el calendari electoral, un certificat d'inscripció en el cens electoral, a la sol·licitud s'adjuntarà una fotocòpia del seu document nacional d'identitat, passaport o permís de conduir.  
26.4. En cas d'entitats esportives, la persona física que tinga dret a exercir el dret de vot en nom de l'entitat pot utilitzar el mecanisme del vot per correu d'acord amb el procediment regulat en esta norma. A este efecte, la persona física designada haurà de figurar en el cens electoral junt amb el nom de l'entitat i no se li exigirà novament el certificat de designació com a representant de l'entitat.  
26.5. La sol·licitud de certificat d'inscripció en el cens haurà de formular-se personalment, per a la qual cosa, l'interessat haurà de presentar-se en la seu de la federació o de la delegació federativa corresponent a la seua circumscripció electoral i exhibir el seu document nacional d'identitat original, passaport o permís de conduir davant de la junta electoral federativa o, si no n'hi ha, davant de l'empleat federatiu encarregat de rebre-les, el qual comprovarà la coincidència de la firma (en cap cas s'admetrà a este efecte fotocòpia). Per a això el sol·licitant haurà de firmar en una llista de sol·licituds que la junta electoral federativa habilitarà a este efecte diàriament.  
26.6. El nomenament de l'empleat federatiu a què es referix l'apartat anterior serà realitzat per la junta electoral federativa, i serà la persona responsable davant d'esta de la tramitació de la documentació relativa al vot per correu, i haurà de custodiar tota la documentació fins a la seua entrega a la junta electoral federativa, que la conservarà fins a la finalització de les eleccions a efectes de possibles impugnacions.  
26.7. L'empleat federatiu podrà, en absència de membres de la junta electoral federativa, expedir el certificat d'inscripció, així com entregar-lo a l'interessat junt amb la documentació electoral, si així el faculta la junta electoral federativa. De les actuacions que l'empleat federatiu duga a terme, en donarà compte a la junta electoral federativa cada dos dies hàbils com a mínim.  
26.8. En cas de malaltia o impossibilitat que impedisca la formulació personal de la seua sol·licitud, també podrà realitzar-se per mitjà de representant, que la dirigirà a la junta electoral federativa junt amb l'escriptura pública de poder atorgada davant de notari o cònsol, i haurà d'incorporar el certificat mèdic oficial acreditatiu de la malaltia o la causa de la impossibilitat.  
26.9. L'escriptura pública de poder haurà d'estendre's individualment en relació amb cada elector, sense que en esta puga incloure's a diversos electors ni una mateixa persona representar a més d'un elector. La junta electoral federativa comprovarà la concurrència d'estes circumstàncies.  
26.10. La junta electoral federativa només atendrà les sol·licituds que s'hagen rebut fins al quint dia anterior al de la votació.  
26.11. La junta electoral federativa comprovarà si el sol·licitant es troba inclòs en el cens, i en este cas hi realitzarà la corresponent anotació, a fi que el dia de les eleccions no puga emetre el vot personalment, i expedirà el certificat d'inscripció d'acord amb els models que figuren com a annex IV i annex V de la present resolució, que s'entregarà o remetrà a l'interessat junt amb la documentació electoral.  
26.12. La junta electoral federativa i els interventors, si n'hi ha, firmaran l'acta o llistat diari de sol·licituds on constaran tots aquells electors que personalment compareguen davant de la junta electoral federativa o l'empleat federatiu. Este últim podrà ser facultat per la junta electoral federativa i interventors per a la firma de l'acta o llistat diari de sol·licituds.  
26.13. La documentació electoral es compondrà de:  
a) El sobre de votació segons el model oficial, on l'elector introduirà la papereta amb els noms triats i després el tancarà.  
b) Un sobre més gran, el model del qual figura com a annex VI, de la present resolució, dirigit a la junta electoral federativa per a la seua custòdia i entrega a la mesa electoral, en el qual l'elector introduirà el sobre de votació abans mencionat, una fotocòpia del seu document nacional d'identitat i el certificat d'inscripció en el cens.  
Este sobre gran, amb tota la documentació, anirà tancat per a ser obert per la mesa electoral i portarà en el dors el nom i cognoms del votant, la firma, circumscripció electoral, estament i, si és el cas, modalitat esportiva, i haurà de ser remés per correu certificat a través del servici públic de correus i telègrafs o empresa privada de missatgeria, on quede constància del seu enviament i hora de recepció, a la junta electoral federativa per a la seua custòdia.  
26.14. El termini màxim d'admissió de sobres per la junta electoral federativa serà fins a les vint hores del dia anterior a les votacions. Els sobres que la junta electoral federativa reba després del termini previst seran destruïts per la junta electoral federativa sense obrir-los.  
26.15. La junta electoral federativa, amb almenys una hora d'antelació al començament de les votacions, enviarà per fax a cada una de les meses electorals l'acta firmada pels seus membres, en la qual haurà de constar: el nombre de sol·licituds rebudes, nom i cognoms d'estes, el nombre de votants, nom i cognoms dels votants, circumscripció electoral, estament i, si és el cas, modalitat esportiva. Tot seguit, remetrà una còpia de l'acta amb les firmes originals, junt amb els sobres amb tota la documentació electoral, a les diferents meses electorals pel mitjà que amb les garanties suficients estime més apropiat, perquè es trobe en poder d'estes com a màxim, abans del tancament de les urnes.  
Norma 27. Reclamacions als resultats de les votacions  
27.1. Contra les llistes provisionals de candidats electes podran presentar-se reclamacions per escrit, dirigides a la junta electoral federativa, que es presentaran en els llocs previstos en el reglament electoral respectiu, personalment, per correu, telegrama, fax o per qualsevol altre mitjà sempre que permeta a la junta electoral federativa tindre constància de la reclamació presentada dins del termini fixat en el calendari electoral per a la presentació de reclamacions. Les reclamacions remeses pels mitjans anteriorment mencionats, només s'admetran si es reben dins del termini establit en el calendari electoral per a la presentació de reclamacions.  
27.2. Les reclamacions i protestes només podran referir-se a incidències recollides en les actes de la sessió de les meses electorals.  
27.3. La junta electoral federativa resoldrà les reclamacions en els terminis previstos en el calendari electoral i farà publicar la llista definitiva dels candidats electes.  
27.4. Els acords que adopte la junta electoral federativa seran recurribles davant de la pròpia junta electoral federativa en els supòsits i terminis establits en el calendari electoral.  
Les resolucions d'estos recursos seran recurribles davant del Comité Valencià de Disciplina Esportiva en els terminis previstos en el calendari electoral.  
Eleccions a president   
Norma 28. Calendari electoral  
28.1. Proclamats definitivament els resultats de les eleccions a l'assemblea general, la comissió gestora convocarà l'assemblea general per a l'elecció del president, d'acord amb el calendari prefixat en el reglament electoral, que s'ajustarà als següents terminis mínims.  
Dia 1. Convocatòria d'eleccions a president en què haurà d'especificar-se lloc, dia i hora de la celebració de l'assemblea.  
Dies 2 a 5. Presentació de candidatures a president.  
Dia 6. Proclamació de candidatures presentades.  
Dies 7 i 8. Presentació de possibles reclamacions a les candidatures proclamades davant de la junta electoral federativa.  
Dia 9. Resolució, si és el cas, de les reclamacions presentades per la junta electoral federativa.  
Dies 10 i 11. Presentació de possibles recursos davant del Comité Valencià de Disciplina Esportiva.  
Dia 12 i 13 Resolució, si és el cas, dels recursos pel Comité Valencià de Disciplina Esportiva.  
Dies 18 a 20. Dins d'este termini, fixar el dia per a la realització de la votació per a l'elecció del president en l'assemblea general. El dia fixat per a esta caldrà que siga, preferentment, dissabte de vesprada, diumenge o festiu, i compatible amb l'activitat esportiva de la federació.  
Proclamació provisional dels resultats per la mesa electoral al final de la votació. I publicació dels resultats en els llocs previstos en el reglament electoral.  
Dies 21 i 22 o els dos dies següents al de celebració de les eleccions. Presentació de possibles reclamacions davant de la junta electoral federativa.  
Dia 23 o l'endemà de la finalització del termini anterior. Resolució d'impugnacions i proclamació de resultats per la junta electoral federativa.  
Dies 24 i 25 o els dos dies següents a la finalització del termini anterior. Presentació de possibles recursos davant del Comité Valencià de Disciplina Esportiva.  
Dia 26 i 27 o els dos dies següents a la finalització del termini anterior. Resolució, si és el cas, dels recursos pel Comité Valencià de Disciplina Esportiva.  
Dia 28 o l'endemà de la finalització del termini anterior, proclamació definitiva del president.  
28.2. La convocatòria d'eleccions serà notificada a cada un dels membres electes de l'assemblea general i s'anunciarà també en el tauler d'anuncis de la federació i en els altres llocs previstos en el reglament electoral de cada federació.  
Norma 29. Cens electoral  
El cens electoral per a l'elecció del president estarà integrat per tots els membres electes de l'assemblea general que hagen sigut proclamats com a tals per la junta electoral federativa o, si és el cas, pel Comité Valencià de Disciplina Esportiva.  
Norma 30. Requisits per a ser elector i elegible  
30.1. Són electors tots els membres integrants de l'assemblea general.  
30.2. Són elegibles, els qui tenint la condició d'electors presenten la seua candidatura en la forma i terminis establits en el reglament electoral corresponent.  
Norma 31. Presentació i proclamació de candidatures  
31.1. La presentació de candidatures per a president de la federació es farà en la seu oficial de la federació autonòmica, les seues delegacions o qualssevol altres llocs que fixe el reglament electoral, per mitjà d'escrit dirigit a la junta electoral federativa, on es farà constar la condició de membre de ple dret de l'assemblea i la candidatura que presenta. Les candidatures aniran firmades pel mateix candidat, acompanyada de la firma d'un 10% dels membres de dret de l'assemblea, sense el requisit de les quals no podran ser proclamades.  
31.2. Si algun membre de la comissió gestora presenta la seua candidatura a la presidència, haurà, prèviament o simultàniament, d'abandonar l'esmentada comissió gestora.  
31.3. Finalitzat el termini de presentació de candidatures, la junta electoral federativa exposarà la llista provisional de candidats a president, i es podran presentar impugnacions en els terminis previstos en el calendari electoral, que seran resoltes per la junta electoral federativa, la qual procedirà a la publicació de la llista definitiva de candidats a la presidència de la federació.  
31.4. Contra les resolucions de la junta electoral federativa podrà interposar-se recurs davant del Comité Valencià de Disciplina Esportiva en els terminis i la forma que preveja el calendari electoral corresponent.  
Norma 32. Mesa electoral  
32.1. En l'elecció del president, la mesa electoral estarà integrada pel membre de major edat present de cada un dels estaments representats que no exercisca la condició de candidat.  
32.2. Serà president de la mesa el de major edat d'ells, el vot del qual serà diriment en cas d'empat per a la presa d'acords de la mesa electoral, i actuarà com a secretari d'esta el de menor edat entre ells.  
Norma 33. Sistema de votacions per a elecció del president.  
33.1. En el dia i l'hora fixats en la convocatòria es constituirà l'assemblea, en primera o en segona convocatòria, amb el procediment següent:  
1) Començada la sessió, el president de la mesa procedirà a la presentació dels candidats.  
2) Amb caràcter previ a la votació, cada un dels candidats exposarà el seu programa davant de l'assemblea.  
3) A continuació es procedirà a la votació.   
4) Recompte dels vots.  
33.2. En les eleccions a president, la junta electoral federativa determinarà el model de papereta, en la qual cada membre de l'assemblea general només podrà votar a un dels candidats, bé escrivint el nom del candidat a qui es vote, bé assenyalant amb una creu al marge el nom del candidat triat.  
33.3. Serà triat com a president de la federació el candidat que obtinga el vot de la majoria absoluta dels membres presents en l'assemblea, que s'establix en la mitat més un dels vots emesos.  
33.4. Si cap candidat obté la majoria exigida en la primera votació, es repetirà novament esta per a triar entre els dos candidats que més vots van aconseguir, i d'esta votació resultarà elegit el que obtinga la majoria dels vots.  
33.5. En cas que hi haja empat a vots entre candidats que impedisquen l'aplicació del que disposa el paràgraf anterior, es procedirà a realitzar totes les votacions prèvies i específiques que siguen necessàries per a dirimir l'empat entre estos, i es procedirà seguidament a la votació final entre els dos candidats majoritaris.  
33.6. Conclosa l'elecció, s'alçarà l'acta del resultat d'esta, que serà remesa a la junta electoral federativa.  
33.7. En cas que només hi haja un candidat, no se celebrarà la corresponent votació, i es limitarà el candidat a exposar el seu programa davant de l'assemblea per a posteriorment ser proclamat president.  
33.8. Transcorreguts els terminis de presentació de possibles recursos davant de la junta electoral federativa i el Comité Valencià de Disciplina Esportiva o resolts estos, la junta electoral federativa comunicarà els resultats a la Secretaria Autonòmica d'Esport en el termini màxim de 10 dies.  
Norma 34. Vot per correu i delegació de vot  
En les eleccions a president de la federació no s'admetrà el vot per correu, ni la delegació de vot; haurà de realitzar-se personalment, amb identificació prèvia mitjançant el document nacional d'identitat, passaport o permís de conducció.  
Norma 35. Proclamació del president  
Concloses les eleccions i una vegada proclamat definitivament el nou president de la federació, el president cessant haurà de posar a disposició del seu successor, en el termini màxim de cinc dies hàbils, a comptar de la proclamació definitiva, tota la documentació relativa a la seua federació, s'alçarà l'acta de la documentació entregada i se'n remetrà una còpia a la Secretaria Autonòmica d'Esport.  
Després de la seua proclamació definitiva, el president haurà de designar la seua junta directiva, en el termini màxim de deu dies hàbils i haurà de comunicar la seua composició a la Secretaria Autonòmica d'Esport.  
Una vegada proclamat, el president tindrà la condició de membre nat de l'assemblea general durant el període del seu mandat.   
Norma 36. Falta de candidatures  
En el supòsit de no presentar-se cap candidatura, la junta electoral federativa tornarà a obrir un nou termini de presentació de candidatures. En cas que tampoc no es presenten candidatures en el segon termini, la junta electoral federativa comunicarà la dita situació a qui exercisca en funcions la presidència de la comissió gestora, a fi que ho comunique a la Secretaria Autonòmica d'Esport, que adoptarà les mesures que considere oportunes.  
Norma 37. Intervenció excepcional de la Direcció General de l'Esport  
Si en alguna federació no es complix algun dels tràmits o terminis previstos en la present resolució, la Direcció General de l'Esport podrà procedir al nomenament de la comissió gestora, mesa electoral o junta electoral federativa i aprovar excepcionalment canvis en algun dels criteris continguts en la present resolució, quan s'aprecie la impossibilitat o greu dificultat en el seu compliment, d'ofici o a sol·licitud fundada d'alguna federació esportiva  
Norma 38. Termini de recepció de reclamacions  
El termini de presentació i recepció de les reclamacions és únic.  
Totes les reclamacions que es formulen en matèria electoral tant davant de les juntes electorals federatives com davant el Comité Valencià de Disciplina Esportiva, només seran vàlides si es reben per l'òrgan decisor corresponent dins del termini establit en el calendari electoral per a la presentació d'estes.  
Norma 39. Legislació supletòria  
1. En defecte del que establixen esta resolució i els reglaments electorals, s'aplicaran els principis i normes continguts en la Llei 30/1992, modificada per la Llei 4/1999, de Règim Jurídic de les Administracions Públiques i del Procediment Administratiu Comú.   
2. En matèria electoral, s'aplicaran els principis i normes que es contenen en la legislació electoral general.  
Norma 40. Protecció de dades de caràcter personal  
Queda prohibida qualsevol informació particularitzada sobre les dades contingudes en el cens electoral.  
En tot cas, s'aplicarà el que preveu la Llei Orgànica 15/1999, de 13 de desembre, de Protecció de Dades de Caràcter Personal.  
El tractament i l'exposició pública de dades contingudes en el cens electoral tindrà per exclusiva finalitat garantir l'exercici per les persones electores del seu dret de sufragi, no sent possible la seua utilització ni cessió per a cap finalitat diferent d'aquella.  
DISPOSICIONS FINALS  
La present resolució produirà efectes l'endemà de la seua publicació en el Diari Oficial de la Generalitat Valenciana.  
Contra la present resolució, que no esgota la via administrativa, es podrà interposar recurs d'alçada davant la Secretaria Autonòmica d'Esport en el termini d'un mes a comptar de l'endemà de la publicació en el Diari Oficial de la Generalitat Valenciana, segons el que disposa l'article 74.3.c de la Llei de Govern Valencià, de conformitat amb l'article 114 de la Llei 30/1992 de 26 de novembre.  
València, 18 de maig de 2006.. El director general de l'Esport: Enric Sarasol i Soler.